text: Una argentina resident a Buenos Aires que parla molt bé el català!
  Soc la Julia, una noia argentina de 31 anys que un dia, quan tenia 20 anys, va escoltar un grup musical fer una cançó de Pulp en català. Des d'aquells temps, el català em va semblar un idioma amb un so molt atractiu.
  Fa unes setmanes vaig conèixer l'Antoni. Amb ell, sempre ens posem consignes que no complim del tot. Diem: "la propera setmana, parlarem de fruites i verdures perquè practiquis." I així comencem la conversa amb la consigna, fins que una hora després, ens adonem que no sabem de què hem començat a parlar.
  Vaig començar a estudiar català fa 3 o 4 anys per la plataforma Parla.cat. Al principi, era només una qüestió de curiositat i gust per la llengua, però estudiar català m'ha apropat a la cultura de Catalunya i, ara, m'estic preparant per fer un màster en gestió cultural a la Universitat de Barcelona.
  A l'Antoni li fa gràcia quan pregunto: "com es diu "tal paraula" en català?" I la diu com és o quan la diu, no sé com pronunciar-la en català, i després jo la dic en català.
  Parlar amb l'Antoni m'ha fet adonar que puc parlar amb seguretat del que dic i de com m'expresso en català. I que encara que tingui errors, sempre es poden corregir.
  Soc l'Antoni, col·laborador força novell del Voluntariat per la llengua (VxL), no obstant, fruit de la meva edat (73 anys), ja en sé més per vell que per diable. Llavors les situacions difícilment em superen, per bé que sempre hi ha sorpreses, i conèixer la Júlia en va ser una.
  La Cristina (dinamitzadora del VxL del Servei Local de Català de Terrassa) em va dir que hi havia una noia argentina que me la proposava com a parella lingüística, i li ho vaig acceptar. Em vaig posar en contacte amb la Júlia per a programar les trobades via videoconferència i així va sorgir la meva primera sorpresa, era argentina, sí, però amb residència a Buenos Aires. Les distàncies a dia d'avui i gràcies a internet no existeixen, però trobar una argentina, resident a l'Argentina, interessada en parlar en català, era sorprenent. Llavors en tenir la primera trobada vaig tenir la segona sorpresa, el seu nivell de català parlat era molt bo; va explicar-me el perquè de tot plegat i ho vaig ben entendre, ella ho explica amb tot el coneixement de causa.
  Per concloure, les trobades amb la Júlia son una delícia i moltes vegades, la majoria, l'hora se'ns fa curta.
  Antoni i Julia, parella lingüística del VxL en modalitat virtual
  Voluntariat per la llengua des de Minneapolis: experiència personal i multicultural, servei al país, acció solidària...
  Voluntariat per la llengua des de Minneapolis: una experiència personal i multicultural
  L'Eric, voluntari en modalitat virtual, ens parla del Voluntariat per la llengua (VxL) des de Minneapolis.
  Et pots presentar una mica?
  Em dic Eric, tinc 32 anys, soc de l'Hospitalet de Llobregat, vaig néixer a Catalunya i hi vaig viure fins els 26 però ara visc a Minneapolis, als Estats Units. Aquí soc professor d'espanyol i parlo quasi tot el dia anglès. Trobava a faltar fer servir el català i per això em vaig apuntar al Voluntariat per la llengua (VxL), per a poder parlar català més sovint, però també per deure cultural i nacional.
  Com diries que són les teves trobades?
  Són videotrucades per Whatsapp i diria que força dinàmiques, fas broma durant les trobades i passes molt bona estona. Al principi eren més de temes per conèixer l'altra persona, però des de fa un temps que estic treballant amb la Laura, una estudiant canària d'odontologia a la UB (a Bellvitge), i fem anàlisi del episodis de "Crims" a Catalunya Ràdio. Ens posem els deures de sentir un capítol específic i després comentem. Deixo més a l'altra persona que parli perquè en el fons el més importants és que se sentin còmodes i arribin a certa fluïdesa.
  Què t'ha sorprès de les trobades?
  La vulnerabilitat dels aprenents, sobretot al començament perquè es poden sentir jutjats (pel tema d'accent, procedència...). Crear un vincle de confiança fa les coses més fàcils. Suposo que explicar el meu tarannà internacional sempre ajuda (de Catalunya a Nicaragua i de Nicaragua als Estats Units).
  A qui recomanaries participar en el Voluntariat per la llengua?
  A tothom. Per l'experiència personal i multicultural. I perquè és bo fer un servei a la comunitat. T'ho pots prendre de moltes maneres, i pots tenir diferents raons però pots pensar que al final és un servei al país si vols, o una acció solidària.
  Eric, voluntari del VxL en modalitat virtual entrevistat per Israel Martínez, dinamitzador del VxL del Centre de Normalització Lingüística l'Heura